Tolpanvaaran tuulivoimapuisto

**Tolpanvaaran tuulivoimapuisto** on Pohjois-Pohjanmaalla Pudasjärven kohde sijaitseva tuulivoimapuisto, jossa toimii 13&nbsp;tuulivoimalaitosta. Niiden kokonaiskapasiteetti on 77&nbsp;megawattia (tai 72&nbsp;MW ) ja vuosituotanto on noin 250&nbsp;gigawattituntia. Tuulivoimapuiston on rakentanut Enefit&nbsp;Green&nbsp;AS ja sen omistaa Tolpanvaara Wind&nbsp;Farm&nbsp;Oy, joka on Enefit&nbsp;Greenin tytäryhtiö.

## Yleistä
Tuulivoimapuisto sijaitsee noin 35&nbsp;kilometriä Kurenalalta itäkaakkoon päin, ja Puhoksen ja Siivikon yhdistävän yhdystien 8390 pohjoispuolella. Voimala-alue on kaksiosainen. Toinen alue muodostuu Tolpanvaaran ja Huhmarharjujen selänteestä, jossa toimii seitsemän tuulivoimalaitosta kolmen kilometrin pituisessa rivissä. Toinen alue on hajanaisempi. Tuulivoimaloista kaksi sijaitsee Mustavaaralla, yksi Tolpanlehdossa ja kolme Isolla Teerivaaralla. Tuulipuiston pituus on 7,0&nbsp;kilometriä, leveys 2,2&nbsp;kilometriä, ja kaikki voimalaitokset sisällensä sulkevan alueen pinta-ala on 14&nbsp;neliökilometriä.

Tuulivoimalaitokset ovat saksalaisen Nordex Accionan valmistamaa N163-mallia, jonka napakorkeus on noin 149&nbsp;metriä, tuuliturbiinin halkaisija 163&nbsp;metriä, ja jonka kapasiteetti on kahdentoista tuulivoimalan osalta 5,9&nbsp;megawattia ja yhden osalta 5,7&nbsp;megawattia. Voimalat sijaitsevat 225–260&nbsp;metrin korkeudella mpy.

Voimaloiden tuottama sähkö johdetaan maakaapeleissa oman alueensa sähköasemille. Eteläinen sähköasema sijaitsee Pienen Mustavaaran lounaispuolella. Siihen kerätään Tolpanvaaran ja Huhmarharjujen voimaloiden tuottama sähkö 20&nbsp;kilovoltin jännitteellä. Myös Isolla Teerivaaralla sijaitsee sähköasema, jonne johdetaan maakaapeleilla Ison Teerivaaran voimaloiden sähköt 20&nbsp;kilovoltin jännitteellä. Kummaltakin sähköasemalta kulkee oma 110&nbsp;kilovoltin sähkölinja, jotka jatkavat vierekkäin kohti pohjoista, missä ne kytketään suoraan Taivalkosken ja Kurenalan kautta kulkevalle sähkölinjalle.

## Historiaa
### Suunnittelu
Etelä- ja Pohjois-Pohjanmaan liitot teettivät tuulivoimaselvityksen, joka julkaistiin vuonna 2011. Tolpanvaaran tuulipuiston paikkaa ei mainittu vielä tuolloin, mutta vuoden 2013 tuulivoimaselvityksessä se oli jo mainittu. Marraskuussa 2015 julkaistuun Pohjois-Pohjanmaan maakunnan ensimmäiseen vaihekaavassa tuulivoimalle suositeltu alue on merkitty (tunnus tv-1&nbsp;306).

Pohjois-Pohjanmaan ELY-keskukseen saapui heinäkuussa 2012 Metsähallituksen laatima tuulivoimahankkeen arviointiohjelma. Hankkeeseen sovellettiin sen laajuuden vuoksi YVA-menettelyä, jossa aluksi julkaistiin arviointiohjelma ja siitä käydyn keskustelun perusteella arviointiselostus. Arviointiohjelmassa esiteltiin Tolpanvaaran ja Jylhävaaran alueille suunniteltua tuulivoimapuistoa, jonka muodostaisi 17 tai 26&nbsp;tuulivoimalaitosta ja jonka kapasiteetti olisi vastaavasti 51 tai 78&nbsp;megawattia. Hankkeeseen liittyen järjestettiin yleisötilaisuus elokuussa. Arviointiohjelma oli nähtävillä Pudasjärven kaupunginvirastossa ja pääkirjastossa sekä Pohjois-Pohjanmaan ELY-keskuksessa elo-, syys- ja lokakuun aikana. Yhteysviranomainen kokosi arviointiohjelmasta kertyneistä huomautuksista lausunnon marraskuussa 2012. Siinä huomautettiin sähkön siirtolinjauksen puuttumista, voimaloiden maisemahaitan arvioinnin puuttumista ja luontokartoituksen vaillinaisuutta ohjelmasta. Lisäksi jatkossa tulisi ottaa huomioon paikallisen väestön mielipiteitä voimaloiden sijoittelussa.

Arviointiselostuksessa kuvailtiin kahta toteuttamiskelpoista vaihtoehtoa. Ensimmäisessä pystytettäisiin 27 tuulivoimalaitosta, joiden kokonaiskapasiteetti tulisi olemaan 81 megawattia. Hankkeen pinta-ala olisi 25 neliökilometriä. Toisessa vaihtoehdossa pystytettäisiin 18 tuulivoimalaa 15&nbsp;neliökilometrin alueelle ja niiden kokonaiskapasiteetti olisi 54 megawattia. Tuulivoimalat oli suunnitelmassa sijoitettu maastoon itäpuolella kohoavan ylänköalueen länsireunalle, mihin länsituulet osuisivat esteettä. Alueen tuulisuus oli Suomen tuuliatlaksen (vuodelta 2012) mukaan 7,4&nbsp;metriä sekunnissa 120&nbsp;metrin korkeudella ja 7,8&nbsp;metriä sekunnissa 150&nbsp;metrin korkeudella maan pinnasta. Tuulipuiston sisäinen sähkönsiirto tapahtuisi 20&nbsp;kilovoltin jännitteellä ja liittyminen valtakunnan verkkoon tapahtuisi 110&nbsp;kilovoltin jännitteellä Taivalkosken ja Pudasjärven väliselle sähkölinjalla. Alue oli haja-asutusaluetta, jossa kiinteä ja vapa-ajan asutus keskittyy vesistöjen ja teiden varsille. Asutus sijaitsi lähimpänä tuulivoimaloita hankealueen koillissuunnassa. Siellä oli myös järvien rannoille laaditut ranta-asemakaavat. Korkeat voimalat näkyisivät kauaksi ja niiden näkyvyys lähialueilla olisi ollut hallitseva. Selostuksessa tavoitteena oli, että osayleiskaava hyväksyttäisiin vuoden 2013 lopulla. Yhteysviranomainen totesi lausunnossaan, että sähkölinjan kulkureitti tulisi vielä määrittää tarkemmin sekä meluvaikutuksen uudelleenarviointi ja arvokkaiden luontokohteiden kiertäminen tulisi suunnitella huolellisemmin, jotta hankkeen käyttökelpoisuutta voidaan arvioida luotettavammin.

Tuulivoimaloiden lukumäärää vähennettiin osayleiskaavaa laadittaessa, jolloin mukaan mahtui enää 22 tuulivoimalaitosta. Pudasjärven kaupunginvaltuusto hyväksyi maaliskuussa 2014 Tolpanvaaran-Jylhävaaran tuulivoimapuiston osayleiskaavan. Tästä päätöksestä valitettiin Pohjois-Suomen hallinto-oikeuteen, koska kunnanvaltuuston puheenjohtaja oli työsuhteessa Metsähallituksessa ja oli kuitenkin osallistunut osayleiskaavan päätöksentekoon. Pohjois-Suomen hallinto-oikeus hylkäsi lokakuussa 2015 valituksen ja siitä valitettiin Korkeimpaan hallinto-oikeuteen. Se vuorostaan kääntyi marraskuussa 2016 valittajan kannalle ja totesi kaupunginvaltuuston päätöksen tapahtuneen virheellisessä järjestyksessä. Valtuusto joutui päättämään asiasta uudestaan.

Loiste ja Taalerintehdas allekirjoittivat syyskuussa 2014 sopimuksen, jolla he hallinnoivat yhdessä kahta tuulipuistoa. Ne olivat ostaneet valmiiksi luvitetut tuulipuistohankkeet, Kivivaara-Peuravaaran ja Tolpanvaaran, Metsähallitukselta, ja ne sitoutuivat rakentamaan ne yhdessä. Loiste omisti kommandiittiyhtiöistä viidenneksen ja se sai myydäkseen saman osuuden tuotetusta sähköstä. Loput puiston kustannuksista katettaisiin lainalla. Uutisessa mainittiin, että voimaloiden kokonaiskorkeus olisi ollut lähes 200&nbsp;metriä ja tornien napakorkeus 120&nbsp;metriä. Osayleiskaavasta oli kuitenkin jätetty hallinto-oikeuteen valitukset, joiden päätöksiä jouduttaisiin odottamaan vuosi tai puolitoista. Kauppalehdessä on ollut maininta yrityksestä Tuulivoimapuisto Tolpanvaara&nbsp;Oy, joka oli perustettu joulukuussa 2010, mutta joka lopetettiin huhtikuussa 2015, eli kesken oikeusprosessien.

Pudasjärven kaupunki laati uudet osayleiskaavat 22 tuulivoimalaitokselle, jotka hyväksyttiin joulukuussa 2017. Metsähallitus ja Eesti Energian tytäryhtiö Enefit Green tekivät jo vuonna 2018 aiesopimuksen, että mikäli osayleiskaava saa lainvoiman, ostaa Enefit Green tuulivoimapuiston. Valtuuston päätökset haastettiin uudelleen valittamalla Pohjois-Suomen hallinto-oikeuteen päätöksenteon jääviyskysymyksistä. Oikeus kuitenkin hylkäsi valituksen joulukuussa 2018 eikä Korkein hallinto-oikeus antanut enää valituslupaa. Kaupungin osayleiskaavat saivat näin ollen lainvoiman.

### Rakentaminen
Heinäkuussa 2020 perustettiin Tolpanvaara Wind Farm Oy, jonka puitteissa tuulivoimapuiston toimintaa johdetaan. Syyskuussa 2020 uutisoitiin, että tuulivoimapuiston rakentaminen alkaa ensi vuonna. Rakentamisen vie läpi Fimpec Oy. Virolainen Enefit Green osti Metsähallitukselta hankeoikeuden puiston rakentamiseksi ja se oli suunnitellut tiestön parantamisen alkavan keväällä ja varsinaisen rakentamisen kesällä 2021. Uutisissa mainittiin myös, että rakennettavaksi tulisi 22 tuulivoimalaitosta. Suunnitelmiin tuli voimalalukuun muutos viime tingassa, kun tammikuussa 2022 uutisoitiin, että voimalaluku on enää 13. Rakennushankkeen kustannusarvioksi ilmoitettiin 89,9&nbsp;miljoonaa euroa. Rakentaminen alkoi kuitenkin helmikuussa 2022, jolloin alkoivat metsäteiden parantaminen ja voimaloiden nostokenttien rakentaminen. Huhtikuussa alkoivat voimaloiden perustusten raudoitus ja valaminen. Näiden valmistuminen kesti myöhäissyksyyn asti. Huhtikuussa 2023 tulivat ensimmäiset tuulivoimaloiden osat nostokentille ja niistä olisi tarkoitus rakentaa ensimmäinen tuulivoimalaitos toukokuussa. Lisää tuulivoimalaitoksia pystytettiin kesän aikana ja ensimmäisen voimalan sähkö johdettiin kantaverkkoon elokuun lopulla. Lokakuussa 2023 uutisoitiin, että 12 tuulivoimalaitosta oli jo pystytetty ja niistä kuusi oli ehditty sähköistämään. Fimpec ilmoitti syyskuussa 2024, että rakennustyöt valmistuivat lokakuussa 2023 ja kun pystytyksen jälkeiset toimet oli suoritettu loppuun ja testiajot toteutettu, tuulivoimapuisto luovutettiin  huhtikuussa 2024 Enefit Greenille.

## Katso myös
* Luettelo Suomen tuulivoimaloista

## Lähteet

## Aiheesta muualla
* Siivikonsisu: Tolpanvaara-Jylhänvaaran tuulivoimapuiston rakennustyöt ovat alkaneet (Youtube)